10 millioner kroner er på vej til Frederikshavn fra Trafik-, Bygge- og Boligstyrelsen. Pengene kommer fra en pulje på i alt 70 millioner kroner til områdefornyelse rundt om i Danmark. For selv om Frederikshavn er en dejlig by, mangler der rekreative områder, der kan supplere et besøg i gågaden eller få folk til at gøre et længere ophold. Kort sagt skal der skabes liv for at tiltrække liv, lyder det fra Frederikshavn Kommune. - Overordnet handler områdefornyelsen om at udnytte den positive erhvervsudvikling i Frederikshavn Kommune til at skabe mere bosætning. Fornyelsen skal være et afsæt i forhold til at tiltrække investeringer til Frederikshavn by. Og så skal udviklingen af byen have et særligt fokus på de unge og bidrage til, at fremtidens arbejdskraft og borgere også ser Frederikshavn som et attraktiv sted at blive boende i eller vende tilbage til, siger Anders Brandt Sørensen, formand for Plan- og Miljøudvalget i Frederikshavn Kommune. Mere konkret er det området omkring byens gågade, Rådhusøen og Rådhusparken, der skal have et løft. Rådhusparken skal være katalysator for en positiv udvikling i de omkringliggende områder, så der kommer gang i de private investeringer. Gågaden skal gentænkes, så den kan fremtidssikre byens detailhandel. Og i området ved Værkergrunden og Ørnevejen Skole skal der skabes nyt byområde med nye, moderne boliger og andre relaterede funktioner. Alt i alt skal der skabes en bymidt, som ikke kun dyrker detailhandel og serviceerhverv, men som også rummer nye boligtyper, grønne områder og mødester. Målet er at få Frederikshavn til at fremstå som en mere kompakt og oplevelsesfyldt by. De 10 millioner kroner fra staten kommer dog med en væsentlig betingelse: Inden 1. april næste år skal Frederikshavn Kommune have truffet en endelig beslutning om områdefornyelsen og selv have fundet resten af pengene til at gennemføre den. Som planen ser ud nu, vil kommunens eget bidrag til udviklingen udgøre et beløb, der skal være mindst det dobbelte af tilskuddet fra staten - det vil sige cirka 20 millioner kroner. Arbejdet med at finde pengene er allerede i gang, lyder det fra Frederikshavn Kommune.

Opsummering:
Frederikshavn Kommune har fået andel i en pulje på 70 millioner kroner fra Trafik-, Bygge- og Boligstyrelsen til at gøre centrum af byen mere levende.